На основу члана 29. став 3, а у вези са чланом 28. тачка 9) Закона о туризму („Службени гласник РСˮ, број 17/19) и чланa 42. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УСЛОВИМА, НАЧИНУ ДОДЕЛЕ И КОРИШЋЕЊА СРЕДСТАВА ПОДСТИЦАЈА РАДИ УНАПРЕЂЕЊА КВАЛИТЕТА ПРУЖАЊА УСЛУГА ХОТЕЛСКОГ СМЕШТАЈА

Члан 1.

Овом уредбом утврђују се услови, начин доделе и коришћења средстава подстицаја ради унапређења квалитета пружања услуга хотелског смештаја (у даљем тексту: средства подстицаја).

Члан 2.

Циљ ове уредбе је унапређење туристичке понуде хотелске индустрије и интензивирање њеног коришћења, што ће допринети повећању броја туриста, продужетку туристичке сезоне, расту прихода од туризма, развоју пратећих делатности и јачању конкурентности туристичке понуде Републике Србије.

Мере подстицаја спроводи министарство надлежно за послове туризма (у даљем тексту: Mинистарство).

Члан 3.

Право на доделу средстава подстицајa може да оствари привредно друштво, друго правно лице или предузетник (у даљем тексту: Корисник), који:

1. је регистрован у одговарајућем регистру, сагласно прописима из области угоститељства;
2. у одговарајућем регистру има регистровану угоститељску делатност;
3. обавља угоститељску делатност у угоститељском објекту за смештај, исхрану

пиће и напитке;

1. је евидентиран у систему е-Tуриста.

Изузетно од става 1. овог члана право на доделу средстава подстицајa Корисник може да оствари за нови, односно неизграђени угоститељски објекат.

У случају из става 2. овог члана Корисник није у обавези да испуни услове из става 1. тач. 2) - 4) овог члана.

Члан 4.

Корисник може да оствари право на доделу средстава подстицаја за један инвестициони пројекат ако:

1. над њим није покренут претходни стечајни поступак, реорганизација, стечај или ликвидација, у складу са прописима којима се уређују стечај и ликвидација;
2. нема доспеле, а неизмирене обавезе по основу пореза у Републици Србији;
3. Република Србија, аутономна покрајина или јединица локалне самоуправе нема учешће у његовом власништву;
4. за исте оправдане трошкове улагања није по другом основу користио подстицајна средства (субвенције, донације и др.), нити је у току други поступак доделе средстава;
5. није у обавези повраћаја недозвољене државне помоћи или de minimis помоћи;
6. нема раскинут уговор о додели средстава подстицаја, осим у случају споразумног раскида уговора;
7. има франшизни уговор закључен између Корисника и међународног хотелског ланца.

Франшизни уговор, у смислу ове уредбе, јесте уговор закључен на период не краћи од десет година између Корисника и међународног хотелског ланца, којим се преноси право коришћења заштитног знака и бренда, за категорију хотела од најмање четири звездице (4\*), приступа глобалним стандардима, оперативним процедурама, дигиталним системима (PMS, резервационе платформе, CRM), као и пословним и маркетиншким алатима и систему оперативних процедура и пословања (у даљем тексту: франшизни уговор).

Међународни хотелски ланац из става 2. овог члана, у смислу ове уредбе, јесте правно лице или група повезаних лица које управља са најмање 50 хотела у сопственом власништву или под директним менаџментом и најмање 100 хотела у франшизној мрежи, које послује у најмање десет држава, на најмање два континента и има активно присуство у најмање пет међународно признатих туристичких дестинација или главних туристичких градова, према листама које објављују Светска туристичка организација (*UNWTO*), UNESCO, Светски савет за путовања и туризам *(WTTC)* или друга релевантна међународна асоцијација и поседује међународно регистроване брендове, са доказаним глобалним тржишним присуством и стандардизованим системом оперативних процедура пословања (у даљем тексту: међународни хотелски ланац).

Изузетно од става 1. овог члана, Корисник може да оствари право на доделу средстава подстицаја уколико је у поступку закључења франшизног уговора, којим се обезбеђује набавка бренда и друге нематеријалне имовине, у складу са овом уредбом, што се доказује писмом о намерама закљученим са даваоцем франшизе.

Kорисник је дужан да, као инструмент обезбеђења, обезбеди сопствену бланко меницу или сопствену меницу са авалом пословне банке (у даљем тексту: инструмент обезбеђења).

Члан 5.

Корисник остварује право на доделу средстава подстицаја за инвестициони пројекат, који представља скуп активности стицања, имплементације и комерцијалног коришћења заштитног знака и хотелског бренда, укључујући све активности изградње, опремања, дигиталне интеграције, обуке кадрова и брендирања објекта, преузимање система обављања делатности, коришћења канала продаје и сл. на основу франшизног уговора (у даљем тексту: инвестициони пројекат).

Под активностима изградње и опремања из става 1. овог члана, у смислу ове уредбе, сматрају се грађевински радови на објекту, као и набавка опреме, са циљем испуњења критеријума и стандарда бренда, у обиму и на начин дефинисан франшизним уговором.

Члан 6.

Инвестициони пројекат реализује се директним улагањима која, у смислу ове уредбе, чине улагања у материјална и нематеријална средства Корисника и која представљају оправдане трошкове из франшизног уговора (у даљем тексту: оправдани трошкови улагања).

Оправдани трошкови улагања могу бити једнократни или вишегодишњи.

Једнократни трошкови настају у периоду од закључења франшизног уговора до дана званичног комерцијалног отварања хотела, односно прибављања решења о категоризацији (у даљем тексту: предотварање) и чине их: једнократна франшизна накнада, трошкови подршке, трошкови увођења у систем пословања и услуга саветовања, трошак набавке и увођења софтверских система, трошкови у вези са уласком бренда на релевантно тржиште, трошкови имплементације бренд идентитета, набавка одобрене опреме и материјала, трошкови лиценцирања и сертификације, као и други трошкови у складу са франшизним уговором и трошкови иницијалног увођења небрендираних услуга управљања.

Вишегодишњи трошкови настају у периоду од пет година од дана комерцијалног отварања, односно прибављања решења о категоризацији хотела (у даљем тексту: отварање хотела) и чине их: трошкови годишње франшизне накнаде која обухвата све годишње накнаде према даваоцу франшизе, трошкови одржавања и обнављања лиценци и софтверских решења, трошкови периодичних ревизија по франшизном уговору, сертификације и провере усклађености пословања, као и други трошкови према франшизном уговору и годишњи трошкови пружаоца небрендираних услуга управљања.

Небрендиране услуге управљања, у смислу ове уредбе, представљају пратеће услуге у вези са реализацијом франшизног уговора и које су одобрене од стране даваоца франшизе, а обухватају техничко, оперативно и дигитално управљање хотелским објектом у име Корисника, без јавног истицања посебног бренда пружаоца услуге. Пружалац услуга небрендираног управљања, у смислу ове уредбе, јесте правно лице које обавља професионалне техничке, оперативне и дигиталне услуге управљања и које поседује најмање петогодишње искуство управљања хотелима и има референце даваоца франшизе у вези са услугама управљања за најмање три реализована пројекта, у најмање две државе.

Имовина коју Корисник стиче по основу додељених средстава подстицаја мора да буде нова.

Приликом обрачуна оправданих трошкова улагања узимају се у обзир цене умањене за износе јавних прихода.

Члан 7.

Средства подстицајa, утврђена овом уредбом, додељују се бесповратно, до висине вредности инвестиционог пројекта, а не више од 5.000.000 евра.

Средства подстицаја се исплаћују у једној рати, у складу са расположивим буџетским средствима, а према траженом износу из Захтева, за укупне оправдане трошкове улагања.

Средства подстицаја исплаћују се у динарској противвредности, по средњем курсу Народне банке, обрачунатом на дан закључења уговора, који закључују Корисник и Министарство и којим се уређују међусобна права и обавезе у вези са коришћењем средстава подстицаја (у даљем тексту: Уговор).

Уговор садржи: предмет, висину и динамику спровођења инвестиционог пројекта, износ једнократних и вишегодишњих трошкова, обавезу исплате уговорених накнада према франшизном уговору, рок за реализацију инвестиционог пројекта, износ додељених средстава, обавезу обавештавања о промени динамике реализације инвестиционог пројекта најкасније до истека трећег квартала текуће године, као и информације о средствима обезбеђења, раскидном услову, обавези извештавања, контроли извршења уговорних обавеза, раскиду Уговора, вишој сили, заштити животне средине и безбедности и здрављу на раду, решавању спорова и друга питања од значаја за реализацију Уговора.

Саставни део Уговора је бизнис план који се односи на висину, структуру и динамику реализације инвестиционог пројекта.

Уколико, у току периода реализације, дође до одступања од уговорних обавеза предвиђених бизнис планом, Корисник је дужан да достави измене и допуне бизнис плана ради закључивања анекса Уговора.

Текст нацрта Уговора Министарство доставља Влади ради давања претходне сагласности.

Члан 8.

Корисник коме су додељена средства подстицаја је дужан да прибави решење о категоризацији хотела у року од једне годинe, рачунајући од дана уплате средстава подстицаја.

Изузетно, за објекте из члана 3. став 2. ове уредбе рок за прибављање решења о категоризацији хотела је две године.

Категорија хотела из ст. 1. и 2. овог члана не може бити нижа од четири звездице (4\*), која се одређује сагласно прописима из области угоститељства.

Услов обављања угоститељске делатности у категорији хотела из става 3. овог члана Корисник обезбеђује у периоду од најмање пет година, рачунајући од дана отварања хотела.

Члан 9.

Током реализације инвестиционог пројекта Корисник обезбеђује извештаје сачињене од стране овлашћеног ревизора (у даљем тексту: Извештај ревизора).

Овлашћени ревизор, у смислу ове уредбе, је ревизорско друштво које поседује осигурање од професионалне одговорности и које у радном односу, са пуним радним временом, има запослена најмање четири лиценцирана овлашћена ревизора.

Корисник је дужан да редовно, а најкасније у року од 15 дана, од дана израде Извештаја ревизора, Министарству достави Извештај ревизора.

Члан 10.

Извештај ревизора садржи извештај о налазима чињеничног стања у вези са додељеним средствима за реализацију инвестиционог пројекта и оправданим трошковима улагања (висина и структура улагања), као и податке о испуњењу других обавеза прописаних овом уредбом, Уговором, као и франшизним уговором.

Први извештај ревизора се подноси од периода предотварања, а најкасније до краја календарске године у години предотварања, којим се потврђује висина насталих и исплаћених једнократних оправданих трошкова.

Након првог Извештаја ревизора, Корисник подноси Извештаје ревизора у периоду од пет година, рачунајући од дана отварања хотела, најмање једном годишње до краја календарске године.

Извештаји ревизора садрже закључак са позитивним, односно негативним мишљењем, а у случају давања мишљења са резервом, односно уздржавања од изражавања мишљења, дужан је да у закључку образложи у чему се састоје резерве, односно да наведе чињенице и разлоге због којих се уздржао од давања мишљења.

Уколико из Извештаја ревизора произилази да Корисник није извршио све уговорне обавезе у периоду реализације инвестиционог пројекта (негативно мишљење, мишљење са резервом, уздржавање од изражавања мишљења), Министарство ће Кориснику доставити писано обавештење са роком за отклањање утврђених недостатака, који рок не може бити дужи од 60 дана.

Уколико Kорисник делимично или у целости поступи супротно одредбама ове уредбе или закљученог Уговора, у делу прописаних рокова, категорије хотела, обима и врсте оправданих трошкова улагања, трајања франшизног уговора, услова из писма о намерама, као и других прописаних или уговорених услова и обавеза или не оправда додељена средства подстицаја, нити поступи по обавештењу Министарства, односно по Извештају ревизора, Министарство ће једнострано раскинути Уговор и захтевати повраћај исплаћених средстава подстицаја, увећан за износ припадајуће законске затезне камате.

У случају из става 6. овог члана Корисник је дужан да без одлагања, а најкасније у року од 30 дана од дана раскида уговора, изврши повраћај уплаћених средстава подстицаја, са обрачунатом припадајућом законском затезном каматом, рачунајући од дана уплате средстава подстицаја до дана исплате, у противном ће Министарство активирати инструмент обезбеђења.

Последњим Извештајем ревизора врши се усклађивање са стварно исплаћеним једнократним и вишегодишњим оправданим трошковима улагања у периоду реализације инвестиционог пројекта, којим се утврђује да ли износ уплаћених средстава подстицаја одговара потврђеним укупним оправданим трошковима улагања у периоду реализације инвестиционог пројекта.

Уколико се на основу последњег Извештаја ревизора утврди да износ исплаћених средстава подстицаја прелази износ укупних оправданих трошкова улагања, корисник је дужан да без одлагања, а најкасније у року од 30 дана изврши поврат вишка исплаћених средстава подстицаја.

У случају из става 9. овог члана Корисник је дужан да без одлагања, а најкасније у року од 30 дана, изврши повраћај више уплаћених средстава подстицаја, у противном ће Министарство активирати инструмент обезбеђења.

Изузетно, на захтев Министарства, рок за доставу Извештаја ревизора може бити и краћи, за извештајни период који одреди Министарство.

Након последњег Извештаја ревизора, у случају закључка са позитивним мишљењем, Министарство, у року од 15 дана од дана достављања последњег Извештаја ревизора, Кориснику враћа средства обезбеђења.

Члан 11.

Поступак за остваривање права на средства подстицаја Корисник покреће подношењем Захтева, на основу јавног позива за доделу средстава подстицаја (у даљем тексту: Јавни позив), који расписује Министарство.

Јавни позив за подношење Захтева, као и потребни обрасци, инструкције и др, објављују се на званичној интернет презентацији Министарства.

Захтев, између осталог, садржи и основне податке о Кориснику, инвестиционом пројекту, плану финансирања инвестиционог пројекта и времену његове реализације.

Корисник уз Захтев прилаже документацију дефинисану Јавним позивом.

Члан 12.

Саставни део Захтева, поред документације из Јавног позива, су и:

1. бизнис план за инвестициони пројекат који нарочито садржи назив и величину привредног субјекта, опис инвестиционог пројекта, датум почетка и окончања његове реализације, лoкацију објекта, преглед трошкова, инструмент обезбеђења и износ државне помоћи;
2. оригинал или оверена копија франшизног уговора;

3) oригинал или оверена фотокопија регистрованих финансијских извештаја Корисника за претходне две године пословања, са ревизорским извештајем (уколико постоји законска обавеза вршења ревизије), уколико нису јавно објављени.

4) оригинал или оверена фотокопија извода из одговарајућег регистра, не старији од шест месеци.

Изузетно од става 1. тачка 2) овог члана Корисник из члана 4. став 4. ове уредбе прилаже оригинал или оверену копију писма о намерама даваоца франшизе у вези са закључивањем франшизног уговора у периоду не дужем од годину дана.

Писмо о намерама из става 2. овог члана, између осталог, садржи и елементе за обрачун оправданих трошкова улагања.

Документа из ст. 1. и 2. овог члана морају бити на српском језику, односно оверена у складу са прописима државе у којој су издата и преведена на српски језик од стране овлашћеног преводиоца.

Члан 13.

Захтев са комплетном документацијом предаје се на начин и у року који ће се ближе уредити Јавним позивом.

Неблаговремен и неуредан Захтев, као и Захтев који не садржи комплетну документацију, неће бити узети у разматрање.

Изузетно од става 2. овог члана, у случају неуредног Захтева или некомплетне документације Министарство може да обавести подносиоца Захтева, да у року, који не може бити краћи од 15 дана од дана електронског слања обавештења, исти уреди, односно да комплетира документацију. У противном Захтев неће бити узет у разматрање.

Члан 14.

Поднете Захтеве са комплетном документацијом разматра Радна група за одлучивање о додели и коришћењу средстава подстицаја угоститељске понуде по основу ове уредбе, коју решењем образује министар надлежан за послове туризма (у даљем тексту: Радна група).

Радна група врши оцену Захтева, у складу са критеријумима утврђеним овом уредбом, утврђује ранг листу и даје предлог за доделу средстава подстицаја.

Члан 15.

Критеријуми који се цене код одобравања средстава подстицаја:

1) референце Корисника (препознатљивост на тржишту, досадашња искуства и успешност у реализацији инвестиционих пројеката и сл.);

2) референце међународног хотелског ланца (препознатљивост на тржишту, укључујући обим глобалне мреже, присуство на тржиштима, стандардизацију пословања);

3) финансијско-тржишна оцена инвестиционог пројекта (извори финансирања, ликвидност, профитабилност, одрживост и период повраћаја инвестиције и др.);

4) допринос стварања нових могућности за радно ангажовање локалног становништва;

5) испуњеност циљева и усклађеност инвестиционог пројекта са Стратегијом развоја туризма и другим планским документима из области туризма.

У вези са ставом 1. тач. 1) - 3) овог члана Корисник доставља писану изјаву.

Члан 16.

Додела средстава подстицаја ограничена је расположивим буџетским средствима.

Средства подстицаја се додељују Kорисницима из ранг листе, коју утврђује Радна група, до утрошка опредељених средстава подстицаја.

Уколико је у буџету Републике Србије опредељен износ средстава подстицаја мањи од износа средстава по поднетим Захтевима, који испуњавају услове и критеријуме прописане овом уредбом, Корисницима са ранг листе, који су последњи рангирани, средства подстицаја се могу доделити у мањем износу у односу на тражена средства из Захтева уз сагласност Корисника и обавезу да обезбеди удео сопственог учешћа до висине вредности инвестиционог пројекта, под условом да се на тај начин обезбеђује реализација инвестиционог пројекта у целости.

Члан 17.

Корисник коме су додељена средства подстицаја по основу ове уредбе, дужан је да добијена средства искористи искључиво за реализацију инвестиционог пројекта.

Министарство врши контролу испуњења обавеза Корисника у вези са реализацијом инвестиционог пројекта и Уговора, а на основу Извештаја ревизора.

Министарство може у сваком тренутку, у току реализације инвестиционог пројекта, да изврши контролу висине, динамике и структуре улагања предвиђене инвестиционим пројектом, Уговором, односно франшизним уговором, у циљу контроле испуњења уговорних обавеза Корисника.

Члан 18.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-14525/2025

У Београду, 26. децембра 2025. године

В Л А Д А

ПРЕДСЕДНИК

проф. др Ђуро Мацут, с.р.